**Norah Jones** (s. 30. maaliskuuta 1979 Brooklyn, New York) on yhdysvaltalainen laulaja-lauluntekijä. Hänen musiikkinsa on jazz-vaikutteista, ja siinä on myös countrya ja bluesia.

Varhainen elämä
---------------

Norah Jones syntyi New Yorkissa 30. maaliskuuta 1979. Hänen alkuperäinen nimensä oli Geetali Norah Jones Shankar. Jonesin isä on tunnettu intialainen muusikko Ravi Shankar, jonka kanssa Jonesin äidillä oli lyhyt suhde. Jones kasvoi äitinsä hoivissa Grapevinessa Texasissa ja tutustui isäänsä paremmin vasta 18-vuotiaana.

Jazziin Jones tutustui taidesuuntautuneessa high schoolissa. Hän opiskeli jazzpianoa kaksi vuotta Pohjois-Texasin yliopistossa. Jones muutti kesäksi 1999 New Yorkin Greenwich Villageen ja päätti kesän jälkeen jäädä kaupunkiin. Hän alkoi kirjoittaa omia lauluja ja esiintyä laulajana. Hänen yhtyeensä äänitti syksyllä 2000 demoja Blue Note Recordsille, ja Jones teki levytyssopimuksen vuoden 2001 alussa. Vuoden 2001 aikana Jones esiintyi paljon Charlie Hunterin yhtyeen kanssa ja kirjoitti samalla lauluja esikoisalbumilleen.

Ura
---

Jonesin jazz-vaikutteinen esikoisalbumi *Come Away with Me* julkaistiin vuoden 2002 alussa. Se myi 18 miljoonaa kappaletta ja toi Jonesille viisi Grammy-palkintoa. Toisella albumillaan *Feels Like Home* (2004) Jones yhdisteli 1970-lukulaista laulaja-lauluntekijämusiikkia bluesiin, countryyn ja omaan pehmeään pianojazziinsa. Vuodesta 2003 vuoteen 2006 Jones esiintyi Little Willies -nimisessä yhtyeessä. Hänen seuraava sooloalbuminsa *Not Too Late* julkaistiin vuonna 2007. Sitä seurasivat *The Fall* (2009) ja *...Featuring Norah Jones* (2010), jolla on vierailevia esiintyjiä. *Little Broken Hearts* ilmestyi vuonna 2012. Albumin *Foreverly* (2013) Jones teki yhdessä Billie Joe Armstrongin kanssa.

Jonesin, Sasha Dobsonin ja Catherine Popperin muodostama country-trio Puss N Boots julkaisi albumin *No Fools, No Fun* vuonna 2014.

Jones on voittanut urallaan yhdeksän Grammy-palkintoa.

Jonesin ensimmäinen filmirooli oli Wong Kar-wain ohjaamassa elokuvassa *My Blueberry Nights*, joka sai ensi-iltansa vuonna 2007.

Yksityiselämä
-------------

Jonesilla on kaksi lasta, jotka ovat syntyneet vuosina 2014 ja 2016. Hän on pitänyt lastensa isän pois julkisuudesta.

Diskografia
-----------

### Albumit

Norah Jones Honolulussa huhtikuussa 2005.
* *Come Away With Me*  (2002)
* *Feels Like Home*  (2004)
* *Not Too Late*  (2007)
* *The Fall*  (2009)
* *Little Broken Hearts*  (2012)
* *Foreverly*  (2013, yhdessä Billie Joe Armstrongin kanssa)
* *Day Breaks*  (2016)
* *Begin Again* (2019)

Lähteet
-------

1. 1 2 3  Norah Jones Biography (Arkistoitu – Internet Archive), Biography.com
2. 1 2  About Norah Jones, Zac Johnson, Rovi, MTV
3. 1 2  Norah Jones: Past GrammyAwards, The Recording Academy
4. ↑  Norah Jones Gives Birth to Her Second Child!, ET Online, 7.7.2016

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Norah Jones**.
* Viralliset sivut (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
* Australia
* Korea
* Puola

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Elonet

 |
|  |
| Muut | 
* Europeana
* IdRef

 |

 |